
SAJTÓKÖZLEMÉNY
Szerda, 2026.09.02.

Helikon 100: Az erdélyi kultúra egy évszázada – nagyszabású képzőművészeti kiállítással ünnepel a Várgaléria

Az Erdélyi Helikon megalakulásának századik évfordulóján a két világháború közötti Erdély egyik meghatározó szellemi és kulturális közösségének gazdag művészeti öröksége elevenedik meg Marosvásárhelyen. A „Helikon 100 – «A köröket, a köröket ne hagyd» – Kép és szó párbeszéde az Erdélyi Helikon képzőművészetében” című kiállítás az egykori Helikon-közösséghez kapcsolódó műveken és dokumentumokon keresztül idézi fel ezt a különleges kulturális korszakot. 
A kiállítás ünnepélyes megnyitójára 2026. szeptember 11-én, pénteken 19:00 órakor kerül sor a Várgalériában, a marosvásárhelyi Középkori Vár területén.
A kiállítás annak a történelmi pillanatnak állít emléket, amikor 1926-ban, báró Kemény János marosvécsi kastélyában létrejött az Erdélyi Helikon közössége, amely rövidesen a két világháború közötti erdélyi magyar kulturális élet egyik meghatározó szellemi műhelyévé vált. Bár a Helikont elsősorban az irodalommal kapcsoljuk össze, a közösség szoros kapcsolatokat ápolt a képzőművészetekkel is. A marosvásárhelyi kiállítás ezt a szó és kép között létrejövő párbeszédet állítja középpontba.
A tárlaton több mint 100 képzőművészeti alkotás, valamint mintegy 180 tárgy és dokumentum tekinthető meg. Portrék, karikatúrák, illusztrációk, grafikák, festmények és szobrok idézik meg a korszak kulturális légkörét, miközben érzékeltetik az irodalom és a képzőművészet szoros összefonódását, valamint az Erdélyi Helikon és az Erdélyi Szépmíves Céh meghatározó szerepét a korszak kulturális és kiadói életében.
A kiállításon többek között Kós Károly, Bánffy Miklós, Szolnay Sándor, Stróbl Alajos, Gallasz Nándor, Szervátiusz Jenő, Gy. Szabó Béla, Buday György, T. Karácsony Emmy, Makkai Piroska és Nagy Imre alkotásai láthatók. Kiemelt helyet foglal el Nagy Imre híres portrésorozata, amely a Helikon köréhez kapcsolódó vizuális emlékezet egyik meghatározó műegyüttesévé vált.
A kiállítás egyik különlegessége annak együttműködésen alapuló jellege: a bemutatott művek és dokumentumok állami, egyházi és magángyűjteményekből származnak, amelyek most egyetlen kiállítás keretében egyesülnek annak érdekében, hogy minél átfogóbb képet nyújtsanak az Erdélyi Helikon művészeti örökségéről.
A „Helikon 100” nem csupán jubileumi kiállítás, hanem egy olyan korszakba tett időutazás is, amelyben írók, művészek és kulturális személyiségek együttesen formálták Erdély kulturális arculatát. Egy évszázaddal később a kiállítás újra láthatóvá teszi és a figyelem középpontjába helyezi egy olyan korszak műveit, dokumentumait és meghatározó személyiségeit, amelyben a kép és a szó, az irodalom és a képzőművészet szorosan összekapcsolódott.
A kiállítás kurátorai:
Szebeni Zsuzsanna –Liszt Intézet, Sepsiszentgyörgy
Bordás Beáta – Erdélyi Művészeti Központ
Strebeli Robert – Művészeti Múzeum – Nagybányai Művészeti Központ
Márton Adrienne – Marosvásárhelyi Kulturális, Művészeti és Szabadidőközpont

Szervezők: Marosvásárhelyi Kulturális, Művészeti és Szabadidőközpont, Marosvásárhely Polgármesteri Hivatala, Liszt Intézet – Sepsiszentgyörgy, Erdélyi Művészeti Központ Egyesület és Sepsiszentgyörgy Polgármesteri Hivatala

Partnerek: Művészeti Múzeum – Nagybányai Művészeti Központ, Kolozsvári Művészeti Múzeum, Nemzetpolitikai Államtitkárság, Bethlen Gábor Alap, Carola Egyesület, Magyar Művészeti Akadémia és Nemzeti Kulturális Alap


INFORMÁCIÓK A RENDEZVÉNYRŐL
Megnyitó: 2026. szeptember 11., 19:00
Helyszín: Várgaléria, Marosvásárhelyi Középkori Vár
A kiállítás megtekinthető: 2026. szeptember 11. – október 18.
Nyitvatartás: szerda–vasárnap, 10:00–18:00

Szeretettel várjuk Önöket a kiállítás megnyitójára és a tárlatra!

